- 1 -

A projekt címe: Tiéd a választás, Tiéd a döntés!!! (Paradigmaváltás a hatékony életpálya-építés jegyében)

A projekt célja:

„Csak akkor lehetsz kiváló bármiben ezen a világon, ha az életedet is helyesen éled.” /D. S. Jordan/

	A sikeres élet aranyszabályai az emberi hatékonyság számos alapelvét megjeleníti. Ezek a szokások alapvető jelentőségűek, elsődlegesek. Azoknak a helyes alapelveknek az alkalmazását jelentik, amelyekre tartós boldogság és siker épülhet. A projektben a paradigma szó, a modell, elmélet, észlelés, feltételezés és vonatkoztatási rendszerre utal.  Mivel mindezek tanulás útján elsajátíthatók, a diákok hatékony életpálya-építésének elengedhetetlen alapköve e szemlélet kialakítása!

A projekt fő célja:

A hatékony életvezetés módszertanának megismertetése, elfogadtatása, az egyéni felelősség és döntési szabadság érzékeltetése. Egyéni küldetési nyilatkozatok megfogalmazása, annak hatékony megvalósításának módszere.

Részcéljai:
-	A paradigma, vagyis a mentális térkép fogalmának tisztázása.
-	A „látom-teszem-kapom” összefüggés-rendszer elfogadtatása.
-	A proaktív és reaktív gondolkodásmód közötti különbség tisztázása. Inger-válasz optimális kezelése. A szokásaink meghatározzák a sorsunkat képlet elmagyarázása.
-	Személyes küldetési nyilatkozat megfogalmazása.
-	A heti tervezés fontosságának elfogadtatása.
-	A fontos, de nem sürgős tevékenységek fontosságának hangsúlyozása.
-	Az életben betöltött szerepeink feltárása.
-	A nyer-nyer szemlélet átadása.
-	A bőségszemlélet bemutatása.

- 2 -

A projekt alapelvei:

-	Egyéni győzelem – Légy proaktív! A proaktív modell a választás szabadságát jelenti, amely elsősorban az Én-tudatra, a Képzeletre, a Lelkiismeretre és a Szabad akaratra épül. Többet jelent, mint csupán azt, hogy mi vagyunk a kezdeményezők. Azt jelenti, hogy emberi lényekként felelősek vagyunk a saját életünkért. Viselkedésünk elhatározásunktól függ, és nem a környezetünktől. Képesek vagyunk arra, hogy érzéseinket értékeinknek rendeljük alá. Képesek vagyunk a dolgok alakítására, és ezért vállaljuk a felelősséget is.
-	Már a kezdetkor lásd a célt! „Mindent kétszer teremtünk meg”, mert minden dolog először szellemi síkon teremtődik meg, másodszor pedig fizikai síkon. Ha nem fejlesztjük az én-tudatunkat, és nem vállalunk felelősséget az első teremtésekért, akkor más, a befolyási körünkön kívül álló személyeknek és körülményeknek adjuk át a hatalmat, hogy jobb híján ezek alakítsák életünk meghatározó részeit. Akár tudunk róla, akár nem, akár az irányításunk alatt tartjuk, akár nem, életünk minden részében megvalósítjuk az első teremtést. Sajátosan emberi képességeink – az én-tudat, a képzelőerő és a lelkiismeret – lehetővé teszik számunkra, hogy megvizsgáljuk ezeket az első teremtéseket. Saját kezünkbe vehetjük a dolgokat, ha magunk írjuk meg saját forgatókönyveinket.
-	A fontos dolgokat tedd az első helyre! „A szabad akarat hatalma”. Az én-tudat, a képzelőerő és a lelkiismeret mellett a negyedik emberi adottság, vagyis a szabad akarat az, ami lehetővé teszi a valóban hatékony önmenedzselést. Ez azt a képességünket jelenti, hogy döntünk, választunk, és azt meg is valósítjuk. Azt a képességet jelenti, hogy magunk cselekedjünk, és ne mások tetteinek legyünk passzív elszenvedői. Hogy proaktív módon hajtsuk végre azt a programot, amelyet a másik három emberi adottság segítségével megalkotunk. A hatékony életpálya-építésben nem a drámai, látványos, rendkívüli vagy elkeseredett erőfeszítések hoznak maradandó sikert, hanem az igazi erő abban rejlik, ha megtanuljuk a napi döntéseinkkel kapcsolatosan hasznosítani az időgazdálkodást. 
-	Törekedj a kölcsönös győzelemre! A kölcsönös győzelemre törekvés nem technika, hanem az emberi kapcsolatok teljes filozófiai rendszere. Valójában nem más, mint a kölcsönhatások paradigmájának egyike, vagyis a nyer-nyer szemlélet. Ez olyan gondolkodásmódot jelent, amely minden emberi kölcsönhatásban a kölcsönös előnyöket keresi. Azt jelenti, hogy az egyezségek, illetve megoldások kölcsönösen előnyösek, mindegyik fél számára kielégítők legyenek. A nyer-nyer megoldások alkalmazásának segítségével minden érintett jó érzéssel tud a döntésre gondolni, és az akciótervet is a magáénak tudja tekinteni. Ez a modell nem egyfajta személyiségtechnika, hanem a személyközi kapcsolatok teljes paradigmája. Csak olyan kapcsolatokban jöhet létre, ahol magas a bizalom szintje. Olyan megállapodásokban ölt testet, amelyekben az elvárásokat és azok teljesítését hatékonyan tisztázzák és kezelik. Olyan rendszerekben teljesedhet ki, ahol magas fokú támogatást nyújtanak egymásnak a résztvevők.

- 3 -

-	Először a másikat értsd meg, aztán értesd meg magad! Ennek az empatikus odafigyelésnek az aranyszabálya nagyon határozott paradigmaváltást feltételez. Jellemzően mindenki arra törekszik, hogy megértesse magát. A legtöbben nem azért hallgatják meg a másikat, hogy megértsék; azért figyelnek oda rá, hogy aztán válaszolhassanak. Vagy beszélnek, vagy arra készülnek, hogy megszólalhassanak. Az ilyen emberek mindent a saját paradigmáikon szűrnek át, saját életük történetét ismerik fel más emberek életében. Jellemünk állandóan kisugárzik, kommunikál. Hosszú távon ez a kommunikáció határozza meg, hogy ösztönösen bízunk-e a másikban, és a velünk kapcsolatos cselekedeteiben.
-	Használd ki a szinergiákat! A szinergia a sajátosan emberi adottságok magasabb rendű formáit, a nyer-nyer motivációt és az empatikus kommunikáció képességeit alkalmazzák az előttük álló legnehezebb kihívások leküzdése érdekében. A szinergia az elvekre épülő vezetés, az elvekre épülő gyermeknevelés lényege. Gerjeszti, egyesíti és felszabadítja az emberek legfontosabb erőforrásait. A szinergia egyszerűen megfogalmazva azt jelenti, hogy az egész több, mint a részek összege, vagyis a részek egymás közötti kapcsolata a saját jogán maga is önálló részt jelent. Nem is akármilyet, hanem a legnagyobb hatású, legizgalmasabb elemet.